Carmina Balaguer i Plàcid Garcia-Planas, premiats al XVIII Memorial Joan Gomis de Periodisme Solidari

El reportatge “Maestras rurales, las madres ocultas de los cerros”*,* de la periodista Carmina Balaguer Montón, publicat a *National Geographic*, ha estat l’obra premiada a la XVIII edició del Memorial Joan Gomis de Periodisme Solidari.

Es tracta d’un treball etnogràfic sobre l’educació en contextos d’altura. El jurat destaca la sensibilitat, l’estil literari i la qualitat d’aquest text en què l’autora descriu la vida de les mestres rurals a los *Valles de Altura*, a la província argentina de [Jujuy](https://viajes.nationalgeographic.com.es/multimedia/jujuy-y-cine-itinerante_17581). Dones fortes que, amb compromís i determinació, caminen setze hores a més de 4.000 metres d’alçada per a accedir a les comunitats aïllades d’aquest indret inhòspit i poder conviure amb els infants a l’escola.

El lector s’endinsa en els costums, creences i formes de vida d’aquestes comunitats indígenes i és testimoni de la perseverança i saviesa de les mestres en aquest indret remot d’extraordinària bellesa.

Al llarg del text, apareixen temes com el profund respecte de les comunitats andines envers la mare terra, el valor de l’educació o la força del vincle. Destaca el carisma de les protagonistes, la seva vocació i la seva manera d’afrontar l’adversitat, mogudes per una fe que l’autora descriu com un “motor personal i comunitari”.

En la modalitat de trajectòria periodística, el jurat ha premiat Plàcid Garcia-Planas. Nascut a Sabadell l’any 1962, Garcia-Planas és un referent del periodisme i el reporterisme. Ha treballat a la secció internacional de *La Vanguardia* des de 1988. Com a reporter internacional, ha cobert més d’una desena de conflictes bèl·lics: a Bòsnia, al Pròxim Orient (guerra del Golf i guerra d’Iraq), a l’Afganistan o a Ucraïna.

Al llarg de la seva trajectòria, ha fet un periodisme honest i rigorós. Les seves cròniques són relats en què les històries personals, amb els seus matisos i contradiccions, s’entrellacen amb fets, dades, i una anàlisi profunda de situacions complexes. Per Garcia-Planas, el reporterisme és la recerca de la paradoxa. A través de les seves cròniques, entoma el repte narratiu d’apropar-se al dolor de l’altre i reflectir-lo. Transporta el lector a una realitat desconeguda i el fa reflexionar.

És autor de libres com *La revancha del reportero*, *Jazz en el despacho de Hitler*, o *Como un ángel sin permiso* i coautor de *El marqués y la esvástica* o *La capsa vermella: La Guerra Civil fotografiada per Antoni Campañà.*

Va dirigir el Memorial Democràtic de Catalunya des de 2016 fins 2018. L’any 2010 va ser guardonat amb el I Premi de Periodisme d'Investigació del Grup Godó i el Grup 62 i l’any 2022 va rebre el Premi Periodístic Cirilo Rodríguez de l’ Associació de la Premsa de Segovia.

--------------------------------------

El Premi Memorial Joan Gomis reconeix obres i trajectòries periodístiques que posen en valor la lluita contra les desigualtats, la pobresa i l’exclusió social, i que promouen la justícia, la pau i els drets humans. Va néixer per mantenir viva la memòria de la figura d’en Joan Gomis i el seu compromís solidari, amb una llarga tasca com a dirigent i promotor d’iniciatives cíviques i associacions, especialment des de la presidència de Justícia i Pau (1976-2001), així com a través dels seus llibres i de nombrosos articles a la premsa.

Enguany el jurat del Memorial ha estat format per representants de les entitats convocants: Justícia i Pau, Cristianisme i Justícia, FundiPau, Facultat de Comunicació i Relacions Internacionals Blanquerna-Universitat Ramon Llull, Fundació Cultura de Pau, Mans Unides, LaFede.cat, la Liga Internacional de Mujeres por la paz y la Libertad el Fons Català de Cooperació al Desenvolupament, les revistes *El Ciervo* i *Foc Nou*, una representant de la família Gomis i els periodistes Kim Manresa i Queralt Castillo.

Els premis estan dotats, en ambdues modalitats, amb 1.500€. Els premiats també rebran una il·lustració original de Joan Gomis en un acte públic que tindrà lloc el 29 de novembre al Col·legi de Periodistes de Catalunya.

Per a més informació: memorialjoangomis@gmail.com